महिला टी-२० सिरिज : नेपालले दियो मलेसियालाई ८५ रनको लक्ष्य *  
चार देश सम्मिलित महिला ट्वान्टी-२० सिरिजअन्तर्गत नेपालले मलेसियासामु ८५ रनको लक्ष्य प्रस्तुत गरेको छ । वर्षाका कारण १८ ओभरमा सीमित गरिएको खेलमा नेपालले सात विकेटको क्षतिमा ८३ रन बनायो । वर्षाका कारण पूरा २० ओभर खेल नभएकाले मलेसियालाई डकवर्थ लुइस पद्धतिअनुसार ८५ रनको लक्ष्य दिइएको हो ।
काठमाडौँ — चार देश सम्मिलित महिला ट्वान्टी-२० सिरिजअन्तर्गत नेपालले मलेसियासामु ८५ रनको लक्ष्य प्रस्तुत गरेको छ । वर्षाका कारण १८ ओभरमा सीमित गरिएको खेलमा नेपालले सात विकेटको क्षतिमा ८३ रन बनायो । वर्षाका कारण पूरा २० ओभर खेल नभएकाले मलेसियालाई डकवर्थ लुइस पद्धतिअनुसार ८५ रनको लक्ष्य दिइएको हो ।मलेसियाको राजधानी क्वालालम्पुरस्थित बायुमास ओभल क्रिकेट मैदानमा नेपालले टस हारेपछि ब्याटिङ गरेको हो । नेपालका लागि कप्तान रुबिना क्षेत्री बेलबासेले २३, इन्दु बर्माले २० तथा काजल श्रेष्ठले १८ रनको योगदान दिइन् । अरु खेलाडीले सम्झिनलायक ब्याटिङ गर्न सकेनन् । जारी सिरिजमा हालसम्म दुई खेल खेलेको नेपाल अपराजित रहँदै फाइनल नजिक पुगेको छ । नेपालले पहिलो खेलमा हङकङलाई ६ विकेटले तथा दोस्रो खेलमा कुवेतलाई ३४ रनले पराजित गरेको थियो । यस्तै मलेसिया पहिलो खेलमा हङकङसित १० विकेटले पराजित भएको थियो भने दोस्रो खेलमा मलेसियाले कुवेतलाई आठ विकेटले पराजित गरेको थियो । आयोजक मलेसियासहित नेपाल, हङकङ र कुवेतले महिला टी–ट्वान्टी सिरिज खेलिरहेका छन् । यही अगष्ट ३१ तारिखदेखि मलेसियामै हुने आइसिसी महिला टी–२० विश्वकप एसिया क्वालिफायरको तयारीस्वरुप नेपालले उक्त सिरिज खेलिरहेको छ ।*नेपालले दिएको लक्ष्य सच्याइएको छ । 